'Oorywerigheid' Kings se doodsteek | Netwerk24
Deur Michael Green 02 Maart 2020 17:33
Vergeet van die rooikaart – as jy vier kanse wegsmyt om drieë te druk, kan jy vergeet om enige rugbywedstryd te wen.
Masixole Banda raak ontslae van die bal tydens Sondag se Pro14-wedstryd tussen die Kings en Connacht in Port Elizabeth. Die man wat op hom toesak, is Paul Boyle. Heel regs is Josiah Twum-Boafo en in die middel is Eoghan Masterson. Foto: Gallo Images
Dít is Robbi Kempson, die waarnemende hoofafrigter van die Southern Kings, se reaksie op sy span se nederlaag Sondag teen Connacht in Port Elizabeth.
Connacht was met 29-19 baas in dié Pro14-wedstryd, al was die Ierse span vir 64 minute een speler kort, nadat Peter Robb met 'n rooikaart gestraf is.
"Ons het in die week 'n plan uitgewerk saam met Swys de Bruin (konsultant), wat volgens my een van die beste aanvallende afrigters in die wêreld is. En dan smyt ons vier geleenthede om drieë te druk in die eerste helfte weg," sê Kempson.
"Dan weer, hulle (Connacht) het die wedstryd goed bestuur in die tweede helfte. Hulle het die spel so stadig gemaak dat dit 'n drentelstappie was."
Volgens Kempson het hy die hele tyd aan sy kaptein, JC Astle, boodskappe gestuur om met die skeidsregter te praat oor Connacht se taktiek.
Dit het egter nie gehelp nie. Connacht het volgens Kempson soms na wat soos 'n ewigheid gevoel het, aangedrentel lynstane toe.
This is the incident that has seen Peter Robb has been sent off for Connacht Rugby.
Live on eirSport 1!#SOUvCON #GuinnessPRO14 pic.twitter.com/UCee1GGzeS
— eir Sport (@eirSport) March 1, 2020
Die Kings se breier gee wel toe dat Jack Carty, die besoekers se losskakel, die Kings met skitterende taktiese skopwerk in hul eie gebied vasgepen het.
Dit was veral in die eerste helfte, toe Connacht op 'n kol net 13 spelers op die veld gehad het (nog een is met 'n geelkaart afgestuur), asof die tuisspan se spelers oorywerig was.
Ervare spelers soos die senter Howard Mnisi het skielik liederlike hanteerfoute begaan.
"Oorywerigheid behoort nie 'n verskoning te wees nie. Die spelers behoort kalm te bly, veral in daardie soort situasie," sê Kempson.
Met die rustyd was sy opdrag aan die spelers om balbesit te behou en om nie toe te laat dat die spel lostorring nie, maar om by die wedstrydplan te hou.
Dit was egter die meer ervare Connacht-span wat die Oos-Kapenaars 'n les of twee geleer het.
Die Kings het nou 'n effense blaaskans voordat hulle op Saterdag 21 Maart in die Baai teen Edinburgh speel.
Volgens Kempson sal die spelers 'n dag of wat kry om kop skoon te maak voordat hy die sweep weer begin klap.